Document ID: 32004R1296

ΚΑΝΟΝΙΣΜΌΣ (EK) αριθ. 1296/2004 ΤΟΥ ΣΥΜΒΟΥΛΊΟΥ
της 12ης Ιουλίου 2004
για την έγκριση μεταφορών μεταξύ των ποσοτικών ορίων για τα κλωστοϋφαντουργικά προϊόντα και τα είδη ένδυσης καταγωγής Σοσιαλιστικής Δημοκρατίας του Βιετνάμ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
Εκτιμώντας τα ακόλουθα:
(1)
Στις 15 Δεκεμβρίου 1992, η Ευρωπαϊκή Κοινότητα και η Σοσιαλιστική Δημοκρατία του Βιετνάμ προέβησαν στη μονογραφή μιας συμφωνίας για το εμπόριο κλωστοϋφαντουργικών προϊόντων και ειδών ένδυσης (1) η οποία εγκρίθηκε με την απόφαση 96/477/ΕΚ (2). Η εν λόγω συμφωνία τροποποιήθηκε για τελευταία φορά με ανταλλαγή επιστολών μεταξύ της Ευρωπαϊκής Κοινότητας και της Σοσιαλιστικής Δημοκρατίας του Βιετνάμ, που μονογραφήθηκε στις 15 Φεβρουαρίου 2003 και εφαρμόζεται προσωρινά από τις 10 Σεπτεμβρίου 2003 (3).
(2)
Βάσει του άρθρου 9 της συμφωνίας αυτής, ορισμένα ποσοτικά όρια μπορούν να μεταφερθούν στο επόμενο έτος εάν δεν έχουν χρησιμοποιηθεί εντός του τρέχοντος έτους.
(3)
Με βάση την αύξηση της ποσόστωσης που προβλεπόταν με την ανταλλαγή επιστολών της 15ης Φεβρουαρίου 2003, η Σοσιαλιστική Δημοκρατία του Βιετνάμ αιτήθηκε, στις 10 Σεπτεμβρίου 2003, τη μεταφορά των μη χρησιμοποιηθεισών ποσοτήτων της αύξησης της ποσόστωσης για το 2003 στα ποσοτικά όρια του έτους ποσόστωσης 2004.
(4)
Εφόσον οι κοινοτικοί και οι βιετναμέζοι επιχειρηματίες θα μπορούσαν να επωφεληθούν μόνο εν μέρει από την αύξηση της ποσόστωσης του 2003, είναι σκόπιμο να μεταφερθεί το μη χρησιμοποιηθέν τμήμα των πρόσθετων αυτών ποσοτήτων στα επίπεδα ποσόστωσης του έτους 2004,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επιτρέπονται οι μεταφορές μεταξύ των ποσοτικών ορίων για κλωστοϋφαντουργικά προϊόντα καταγωγής Σοσιαλιστικής Δημοκρατίας του Βιετνάμ για το έτος ποσόστωσης 2004 σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 2004.

Labels: 18
3
15
1